Byla C‑400/05

B.A.S. Trucks BV

prieš

Staatssecretaris van Financiën

(Hoge Raad der Nederlanden prašymas priimti prejudicinį sprendimą)

„Bendrasis muitų tarifas – Kombinuotoji nomenklatūra – Tarifinis klasifikavimas – 8704 10 subpozicija – Autotransporto priemonės, skirtos naudoti statybos aikštelėse ir kelio darbams, specialiai suprojektuotos gabenti ir išversti įvairius krovinius ir naudoti magistralėse“

Sprendimo santrauka

Bendrasis muitų tarifas – Tarifinės pozicijos – Savivarčiai dėl savo savybių galintys prireikus važiuoti viešaisiais kietos dangos keliais

Aplinkybė, kad savivarčiai, specialiai suprojektuoti pirmiausia kaip nemagistraliniai, dėl savo savybių gali prireikus važiuoti viešaisiais kietos dangos keliais, nėra kliūtis juos klasifikuoti kaip savivarčius Kombinuotosios nomenklatūros, pateiktos Reglamento Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priede, 8704 10 subpozicijoje.

Iš tikrųjų nors tam, kad savivarčiai būtų klasifikuojami minėtoje subpozicijoje, jie turi būti specialiai suprojektuoti gabenti ir iškrauti krovinius ne magistralėje, vis dėlto nei iš subpozicijos formuluotės, nei iš Kombinuotosios nomenklatūros ar suderintos sistemos aiškinamųjų pastabų negalima daryti išvados, kad minėti savivarčiai turi būti suprojektuoti taip, kad juos galima būtų naudoti tik už magistralės ribų.

(žr. 36–37, 41 punktus ir rezoliucinę dalį)

TEISINGUMO TEISMO (penktoji kolegija)

SPRENDIMAS

2007 m. sausio 11 d.( )

„Bendrasis muitų tarifas – Kombinuotoji nomenklatūra – Tarifinis klasifikavimas – 8704 10 subpozicija – Autotransporto priemonės, skirtos naudoti statybos aikštelėse ir kelio darbams, specialiai suprojektuotos gabenti ir išversti įvairius krovinius ir naudoti magistralėse“

Byloje C‑400/05

dėl Hoge Raad der Nederlanden (Nyderlandai) 2005 m. lapkričio 11 d. sprendimu, kurį Teisingumo Teismas gavo 2005 m. lapkričio 16 d., pagal EB 234 straipsnį pateikto prašymo priimti prejudicinį sprendimą byloje

B.A.S. Trucks BV

prieš

Staatssecretaris van Financiën,

TEISINGUMO TEISMAS (penktoji kolegija),

kurį sudaro kolegijos pirmininkas R. Schintgen, teisėjai A. Borg Barthet (pranešėjas) ir E. Levits,

generalinis advokatas J. Mazák,

kancleris R. Grass,

atsižvelgęs į rašytinę proceso dalį ir įvykus 2006 m. lapkričio 16 d. posėdžiui,

išnagrinėjęs pastabas, pateiktas:

– B.A.S. Trucks BV, atstovaujamos advokatų H. De Bie ir M. Ouwehand,

– Nyderlandų vyriausybės, atstovaujamos H. G. Sevenster ir C. Ten Dam bei P. van Ginneken,

– Europos Bendrijų Komisijos, atstovaujamos J. Hottiaux, padedamos advokato F. Tuytschaever,

atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,

priima šį

Sprendimą

1 Prašymas priimti prejudicinį sprendimą yra susijęs su 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, p. 1), iš dalies pakeisto 1998 m. spalio 26 d. Komisijos reglamentu (EB) Nr. 2261/98 (OL L 292, p. 1 toliau – Reglamentas Nr. 2658/87), I priede pateiktos Kombinuotosios nomenklatūros (toliau − KN) 8704 10 subpozicijos išaiškinimu.

2 Šis prašymas priimti prejudicinį sprendimą buvo pateiktas nagrinėjant ginčą tarp bendrovės B.A.S. Trucks BV (toliau – BAS Trucks) ir Inspecteur der Belastingdienst – Douanedistrict Rotterdam dėl vadinamųjų „Dumptrucks“ transporto priemonių tarifinio klasifikavimo KN 8704 10 subpozicijoje kaip nemagistralinių savivarčių.

Teisinis pagrindas

Tarptautinė teisė

3 Tarptautinė suderintos prekių aprašymo ir kodavimo sistemos (toliau – SS) konvencija, sudaryta 1983 m. birželio 14 d. Briuselyje, ir 1986 m. birželio 24 d. jos pakeitimo protokolas (toliau − SS konvencija) Bendrijos vardu buvo patvirtinti 1987 m. balandžio 7 d. Tarybos sprendimu 87/369/EEB (OL L 198, p. 1).

4 Pagal šios konvencijos 3 straipsnio 1 dalį kiekviena Susitariančioji Šalis įsipareigoja užtikrinti, kad jos muitų tarifų ir statistikos nomenklatūra atitiks SS, be papildymų ar pakeitimų naudoti visas SS pozicijas ir subpozicijas kartu su jas atitinkančiais skaitmeniniais kodais. Kiekviena Susitariančioji Šalis taip pat įsipareigoja taikyti bendrąsias suderintos sistemos aiškinimo taisykles ir visas SS skyrių, skirsnių ir subpozicijų pastabas, taip pat nekeisti pastarųjų apimties.

5 Muitinių bendradarbiavimo taryba, tapusi Pasaulio muitinių organizacija, įsteigta 1950 m. gruodžio 15 d. Briuselyje pasirašytos tarptautinės konvencijos pagrindu, pagal SS konvencijos 8 straipsnio sąlygas tvirtina SS aiškinamąsias pastabas, kurias priėmė SS komitetas, numatytas minėtos konvencijos 6 straipsnyje.

6 SS aiškinamosios pastabos dėl 8704 pozicijos teigia:

„Šioje pozicijoje klasifikuojami:

1) tvirtų konstrukcijų savivarčiai, turintys savivartinę platformą arba apačioje atidaromą platformą ir suprojektuoti žemėms ar kitiems kroviniams gabenti. Šios mašinos, turinčios fiksuotą arba šarnyrinę važiuoklę ir dažniausia visureigius ratus, gali važiuoti minkštu paviršiumi. <...>

<...>“

7 SS aiškinamoji pastaba 8704 10 subpoziciją apibūdina taip:

„Šioje subpozicijoje klasifikuojami savivarčiai nuo kitų transporto priemonių, skirtų kroviniams vežti (ypač sunkvežimių su platforma), skiriasi tuo, kad:

– <...>

– nėra ašių pakabos,

– sustiprinta stabdymo įranga,

– riboti maksimalus greitis ir judėjimo zona,

– yra specialios padangos važiuoti minkštu paviršiumi,

– <...>

Reikia pažymėti, kad daugelis savivarčių, kaip antai turintys apačioje atidaromą platformą, yra specialiai suprojektuoti naudoti kasyklose ar tuneliuose. <...>“

Bendrijos teisė

8 Bendrojo muitų tarifo ir su Bendrijos užsienio prekyba susijusios statistikos tikslais Reglamentu Nr. 2658/87 įtvirtinta Kombinuotoji nomenklatūra yra grindžiama SS, iš kurios perimta šešių skaičių pozicijos ir subpozicijos, papildomai įvedant tik septintąjį ir aštuntąjį skaičius.

9 Kombinuotosios nomenklatūros redakcija, galiojusi tada, kai įvyko faktinės pagrindinės bylos aplinkybės, yra įtvirtinta Reglamento Nr. 2261/98 I priede. Antrojoje šio priedo dalyje yra XVII skyrius „Antžeminio, oro, vandens transporto priemonės ir pagalbiniai transporto įrenginiai“. Šiame skyriuje, be kitų, yra 87 skirsnis „automobiliai, traktoriai, pedalinės transporto priemonės ir kitos antžeminio transporto priemonės, jų dalys ir reikmenys“. Šiame skirsnyje yra 8704 pozicija, kurią sudaro tokios subpozicijos:

„8704 Autotransporto priemonės, skirtos kroviniams vežti:

8704 10 – Nemagistraliniai savivarčiai:

– – su stūmokliniu slėginio uždegimo vidaus degimo varikliu (dyzeliu arba pusiau dyzeliu) arba su stūmokliniu kibirkštinio uždegimo vidaus degimo varikliu:

8704 10 11 – – – su stūmokliniu slėginio uždegimo vidaus degimo varikliu (dyzeliu arba pusiau dyzeliu), kurio cilindrų darbinis tūris didesnis kaip 2500 cm3 arba su stūmokliniu kibirkštinio uždegimo vidaus degimo varikliu, kurio darbinis tūris didesnis kaip 2800 cm³.

<...>

– kitos su stūmokliniu slėginio uždegimo vidaus degimo varikliu (dyzeliu arba pusiau dyzeliu):

<...>

8704 23 – – kurių didžiausia pakrautos transporto priemonės masė yra didesnė kaip 20 tonų:

<...>

– – – kitos:

<...>

8704 23 99 – – – – naudotos transporto priemonės.“

10 Kiekvienam KN skyriui, o skyriaus viduje kiekvienam skirsniui pateikiamos tam tikros pastabos, t. y. skyrių ir skirsnių aiškinamosios pastabos.

11 XVII skyriuje nėra aiškinamųjų pastabų, į kurias reikėtų atsižvelgti nagrinėjant šią bylą.

12 Vis dėlto Europos Bendrijų Komisija, remdamasi Reglamento Nr. 2658/87 10 straipsnio 1 dalimi, paskelbė KN aiškinamąsias pastabas. KN aiškinamosios pastabos, galiojusios įvykstant faktinėms pagrindinės bylos aplinkybėms (OL C 287, 1998, p. 1) pateikia tokius KN 8704 10 11–8704 10 90 pozicijų paaiškinimus:

„1. Iš esmės šiose subpozicijose klasifikuojamos autotransporto priemonės, turinčios priekyje arba gale sumontuotą savivartinį kėbulą arba apačioje atidaromą kėbulą (toliau – platformą) ir specialiai suprojektuotos smėliui, žvyrui, žemėms, akmenims ir pan. gabenti ir skirtos naudoti karjeruose, kasyklose arba statybos aikštelėse, kelio darbams, oro uostuose ir uostuose. <...>“

13 Bendrosios KN aiškinimo taisyklės, nustatytos KN I skyriaus A skirsnio pirmoje įtraukoje, nurodo:

„Klasifikuojant prekes pagal Kombinuotąją prekių nomenklatūrą, turi būti vadovaujamasi šiomis taisyklėmis.

1. Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas turi būti nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis:

<...>

3. Jeigu <...> prekę galima <...> klasifikuoti dviejose arba daugiau pozicijų, ji turi būti klasifikuojama taip:

a) pirmenybė teikiama tai pozicijai, kurioje prekė aprašyta tiksliausiai, palyginti su kitomis pozicijomis, kuriose ji aprašyta bendriau. <...>

<...>

6. Juridiniais tikslais klasifikuojant prekes bet kurios pozicijos subpozicijose vadovaujamasi subpozicijų pavadinimais ir visomis taikytinomis subpozicijų pastabomis, taip pat mutatis mutandis pirmiau išdėstytomis taisyklėmis, laikantis nuostatos, kad gali būti sugretinamos tik to paties lygio subpozicijos. Taikant šią taisyklę taip pat reikia remtis atitinkamo skyriaus ar skirsnio pastabomis, jeigu pagal kontekstą nereikalaujama kitaip.“

Pagrindinis ginčas ir prejudiciniai klausimai

14 BAS Trucks importuoja į Europos Sąjungą naudotus savivarčius. 1998 m. birželio mėn. ši bendrovė pateikė du prašymus privalomai tarifinei informacijai gauti atitinkamai dėl MAN ir Scania markių transporto priemonių.

15 1998 m. liepos 30 d. tarifinėje informacijoje Nyderlandų muitinė abi šias transporto priemones priskyrė KN 8704 23 99 subpozicijai.

16 Manydama, kad minėtos transporto priemonės turėtų būti klasifikuojamos KN 8704 10 11 subpozicijoje, BAS Trucks dėl šios privalomos tarifinės informacijos pateikė skundą, kuris buvo atmestas. Šį sprendimą atmesti ji apskundė Gerechtshof te Amsterdam, kuris paliko galioti pirmąjį sprendimą. Tuomet BAS Trucks pateikė Hoge Raad der Nederlanden kasacinį skundą.

17 Prašymą priimti prejudicinį sprendimą pateikęs teismas nagrinėjamas prekes apibūdina taip:

„Abi transporto priemonės turi vairuotojo kabiną ir plokščią platformą bei yra specialiai suprojektuotos smėliui, akmenims, žvyrui ir pan. gabenti. Priekinė platformos pertvara uždengia visą vairuotojo kabiną. Transporto priemonės taip pat turi lanksčią ir sustiprintą važiuoklę su keturiomis ašimis, kurių dvi priekinės yra vairuojamos. Ašys yra su stebulių reduktoriais, kad suteiktų ratams daugiau galios važiuojant minkštu paviršiumi.

Transporto priemonės yra su 22 ir 24 colių ratais, ant kurių uždėtos specialios (zigzago formos protektorius) padangos, pritaikytos judėti minkštu paviršiumi. Nepakrautų šių transporto priemonių didžiausias greitis yra 85 km/h. Kadangi kuro bako talpa yra atitinkamai 300 ir 400 litrų, o vidutinės sąnaudos 1:1,3, su pilnu kuro baku šios transporto priemonės gali nuvažiuoti atitinkamai 400 ir 550 kilometrų. Transporto priemonių stabdymo galia (4100 kW) yra didesnė nei įprastų sunkvežimių (1900–2400 kW). Transporto priemonės turi stūmoklinius slėginio uždegimo vidaus degimo variklius. Scania P 113 8x4 cilindrų darbinis tūris yra 11 028 cm3. MAN 41 372 8x4 cilindrų darbinis tūris yra 22 967 cm3.

Paties Scania P 113 8x4 masė yra 14 800 kg, o krovumas – 21 200 kg. Paties MAN 41 372 8x4 masė yra 14 420 kg, o krovumas – 21 580 kg. Santykis tarp masės ir krovumo abiejų transporto priemonių atveju neviršija 1:1,6.“

18 Prašymą priimti prejudicinį sprendimą pateikęs teismas mano, kad KN 8704 10 subpozicijos tekstas, net atsižvelgiant į Pasaulio muitinių organizacijos ir Europos bendrijos pateiktus 8704 pozicijos paaiškinimus, nepateikia pakankamai nuorodų, kurios leistų be pagrįstų abejonių nagrinėjamas transporto priemones klasifikuoti minėtoje subpozicijoje. Be to, jis tvirtina, kad nors 2004 m. rugsėjo 16 d. Sprendimas DFDS (C‑396/02, Rink. p. I‑8439) ir panaikina visas pagrįstas abejones dėl „savivarčių“ KN 8704 10 subpozicijos prasme klasifikavimo, jis nepatikslina, kaip reikia aiškinti kriterijų „nemagistraliniai“, kuris taip pat nurodytas ir šioje subpozicijoje.

19 Šiomis aplinkybėmis Hoge Raad der Nederlanden nusprendė sustabdyti bylos nagrinėjimą ir pateikti Teisingumo Teismui šį prejudicinį klausimą:

„Ar aplinkybė, kad savivarčiai yra suprojektuoti naudoti taip pat ir viešuosiuose kietos dangos keliuose, atsižvelgiant į jų savybes, kliudo klasifikuoti juos (KN) 8704 10 pozicijoje?“

Dėl prejudicinio klausimo

Teisingumo Teismui pateiktos pastabos

20 BAS Trucks tvirtina, kad nagrinėjami savivarčiai yra suprojektuoti naudoti už magistralės ribų (nemagistraliniai). Ji mano, kad aplinkybė, jog minėti savivarčiai gali važiuoti ir viešaisiais kietos dangos keliais, nepaneigia to, kad jie yra suprojektuoti naudoti ne magistralėje. Ji tvirtina, kad nei KN 87 skirsnio aiškinamosiose pastabose, nei 8704 10 subpozicijoje nenurodoma, jog savivarčiai turi būti suprojektuoti naudoti tik ne viešuosiuose keliuose. BAS Trucks priduria, kad nors minėti savivarčiai gali važiuoti keliais, ekonomiškai tai nenaudinga dėl didelių sąnaudų ir ribotos judėjimo zonos, palyginus su įprastais sunkvežimiais.

21 Todėl BAS Trucks siūlo Teisingumo Teismui į klausimą atsakyti taip, kad aplinkybė, jog nemagistraliniai savivarčiai dėl savo savybių prireikus gali važiuoti viešaisiais keliais, nėra kliūtis šiuos savivarčius klasifikuoti KN 8704 10 subpozicijoje.

22 Nyderlandų vyriausybė tvirtina, kad iš KN 8704 10 subpozicijos teksto yra aiškios dvi kumuliacinės sąlygos, kurios turi būti įvykdytos, norint klasifikuoti prekę šioje subpozicijoje, t. y. tai turi būti „savivartis“ ir turi būti suprojektuotas naudoti už magistralės ribų (nemagistralinis). Ši vyriausybė mano, kad antroji sąlyga yra savarankiškas reikalavimas, kuris turi būti įvykdytas nepriklausomai nuo pirmojo, ir tvirtina, kad aplinkybė, jog minėti savivarčiai yra suprojektuoti naudoti ne tik už magistralės ribų, bet ir viešuosiuose keliuose, neleidžia jų klasifikuoti KN 8704 10 subpozicijoje. Nyderlandų vyriausybė sąvoką „nemagistraliniai“ aiškina taip, kad norint savivarčius klasifikuoti KN 8704 10 subpozicijoje jie turi būti suprojektuoti naudoti tik už magistralės ribų.

23 Todėl Nyderlandų vyriausybė siūlo Teisingumo Teismui atsakyti į klausimą taip, kad aplinkybė, jog savivarčiai yra suprojektuoti naudoti taip pat ir viešuosiuose kietos dangos keliuose, atsižvelgiant į jų savybes, kliudo klasifikuoti juos KN 8704 10 subpozicijoje.

24 Komisija mano, kad nei iš KN pozicijos teksto, nei iš KN ir SS aiškinamųjų pastabų negalima daryti išvados, jog savivarčiai turi būti suprojektuoti naudoti tik ne magistralėje (nemagistraliniai). Ši institucija mano, kad kompetentingos nacionalinės valdžios institucijos turi iš esmės kiekvienu atveju patikrinti, ar savivarčiai pirmiausia yra suprojektuoti naudoti ne magistralėje, ar viešuosiuose kietos dangos keliuose. Pastaruoju atveju jie negalėtų būti klasifikuojamu KN 8704 10 subpozicijoje.

25 Todėl Komisija siūlo į prejudicinį klausimą atsakyti taip, kad aplinkybė, jog savivarčiai yra suprojektuoti naudoti taip pat ir viešuosiuose kietos dangos keliuose, atsižvelgiant į jų savybes, savaime nekliudo klasifikuoti juos KN 8704 10 subpozicijoje. Ji priduria, kad nacionalinis teismas, remdamasis visomis savivarčių charakteristikomis ir atsižvelgdamas į su jais susijusias KN ir SS aiškinamąsias pastabas, turi įvertinti, ar šie savivarčiai gali būti klasifikuojami KN 8704 10 subpozicijoje.

Teisingumo Teismo atsakymas

26 Prašymą priimti prejudicinį sprendimą pateikęs teismas iš esmės klausia, ar aplinkybė, kad „savivarčiai“ KN 8704 10 subpozicijos prasme yra suprojektuoti taip, kad gali būti naudojami ir viešuosiuose kietos dangos keliuose, kliudo juos klasifikuoti minėtoje subpozicijoje.

27 Pirmiausia reikia priminti, kad, pagal nusistovėjusią Teisingumo Teismo praktiką, siekiant garantuoti teisinį saugumą ir patikrinimų paprastumą, prekių tarifinio klasifikavimo lemiamas kriterijus turi būti nustatomas bendrai atsižvelgiant į tuos jų objektyvius požymius ir savybes, kurie išvardyti KN pozicijos ir skyriaus ar skirsnio pastabų formuluotėse (žr. minėto sprendimo DFDS 27 punktą; 2005 m. rugsėjo 15 d. Sprendimo Intermodal Transports, C‑495/03, Rink. p. I‑8151, 47 punktą ir 2005 m. gruodžio 8 d. Sprendimo Possehl Erzkontor, C‑445/04, Rink. I‑10721, 19 punktą).

28 Komisijos parengtos KN aiškinamosios pastabos ir Pasaulio muitinių organizacijos parengtos SS paaiškinamosios pastabos yra svarbios aiškinant atskiras pozicijas, tačiau jos nėra privalomos (žr. 1999 m. balandžio 28 d. Sprendimo Mövenpick Deutschland, C‑405/97, Rink. p. I‑2397, 18 punktą).

29 Be to, prekės paskirtis gali būti objektyvus klasifikavimo kriterijus, jei tai būdinga šioms prekėms, o šis būdingumas turi būti įvertintas atsižvelgiant į objektyvias prekės savybes (žr. 1995 m. birželio 1 d. Sprendimo Thyssen Haniel Logistic, C‑459/93, Rink. p. I‑1381, 13 punktą).

30 Kaip minėto sprendimo DFDS 31 punkte nurodė Teisingumo Teismas, KN 8704 10 subpozicijos tekstas numato dvi privalomas sąlygas, kad transporto priemonė būtų klasifikuojama šioje subpozicijoje, t. y. ji turi būti „savivartis“ ir turi būti suprojektuota naudoti ne magistralėje (nemagistralinė).

31 Reikia konstatuoti, kad vienintelis Nyderlandų vyriausybės nurodytas kriterijus atmesti prašymą klasifikuoti nagrinėjamas transporto priemones kaip savivarčius KN 8704 10 subpozicijos prasme yra tas, kad šie savivarčiai yra suprojektuoti naudoti ne tik ne magistralėje, bet taip pat ir viešuosiuose kietos dangos keliuose.

32 Iš KN aiškinamųjų pastabų 8704 10 subpozicijos teksto matyti, kad ji yra specialios paskirties, t. y. įvairių krovinių pakrovimui ir iškrovimui ne magistralėje, transporto priemonėms skirta specifinė pozicija. Kitos autotransporto priemonių kategorijos, skirtos kroviniams vežti, priklauso bendroms subpozicijoms, išskiriančioms šias transporto priemones ne tik pagal jų paskirtį, bet ir atsižvelgiant į jų specifines technines savybes. Taigi, kaip pažymėjo generalinė advokatė C. Stix-Hackl savo išvados minėtoje byloje DFDS 33 punkte, speciali savivarčių paskirtis yra lemiamas kriterijus klasifikuojant juos KN 8704 10 subpozicijoje.

33 KN 8704 10 11–8704 10 90 subpozicijų aiškinamosios pastabos savivarčius apibūdina kaip transporto priemones, „specialiai suprojektuotas smėliui, žvyrui, žemėms, akmenims ir pan. gabenti ir skirtos naudoti karjeruose, kasyklose arba statybos aikštelėse, kelio darbams, oro uostuose ir uostuose“.

34 SS 8704 ir 8704 10 subpozicijų aiškinamosios pastabos savivarčius apibūdina kaip transporto priemones, „dažniausia turinčias visureigius ratus (ir galinčias) važiuoti minkštu paviršiumi“, kurių maksimalus greitis ir judėjimo zona yra riboti, lyginant juos su transporto priemonėmis, kurios pirmiausia yra suprojektuotos naudoti viešuosiuose kietos dangos keliuose ir dažniausia yra komplektuojamos su specialiomis padangomis, galinčiomis važiuoti minkštu paviršiumi.

35 Bendrai atsižvelgiant į savivarčių, nurodytų KN 8704 10 subpozicijoje, savybes, t. y. į visureigius ratus, specialias padangas, pritaikytas važiuoti minkštu paviršiumi, ir į ribotus maksimalų greitį bei judėjimo zoną, konstatuotina, kad tokios transporto priemonės yra iš esmės skirtos naudoti karjeruose, kasyklose arba statybos aikštelėse, t. y. ne magistralėje. Šie požymiai juos skiria nuo kitų transporto priemonių, skirtų kroviniams vežti, nes, priešingai nuo pastarųjų, šie savivarčiai iš esmės yra skirti važiuoti ne viešaisiais kietos dangos keliais.

36 Iš to, kas išdėstyta, matyti, jog tam, kad savivarčiai būtų klasifikuojami KN 8704 10 subpozicijoje, jie turi būti specialiai suprojektuoti gabenti ir iškrauti krovinius ne magistralėje.

37 Vis dėlto nei iš KN 8704 10 subpozicijos formuluotės, nei iš KN ar SS aiškinamųjų pastabų negalima daryti išvados, kad minėti savivarčiai turi būti suprojektuoti taip, kad juos galima būtų naudoti tik už magistralės ribų.

38 Priešingai nei tvirtina Nyderlandų vyriausybė, KN 8704 10 subpozicijoje numatytų savivarčių esminis požymis yra ne galimybės važiuoti magistralėse nebuvimas, o tas, kad jie iš esmės yra suprojektuoti taip, jog gali važiuoti daugiau ar mažiau nelygiu paviršiumi. Todėl aplinkybė, kad savivarčiai yra suprojektuoti taip, kad prireikus gali važiuoti ir viešaisiais kietos dangos keliais, nėra lemiamas veiksnys klasifikuojant juos KN.

39 Iš to, kas išdėstyta, matyti, kad tik aplinkybės, jog savivarčiai gali būti naudojami ne tik ne magistralėje, bet ir viešuosiuose kietos dangos keliuose, nepakanka neklasifikuoti minėtų transporto priemonių kaip savivarčių KN 8704 10 subpozicijos prasme.

40 Nacionalinės valdžios institucijos, kurių sprendimas gali būti apskųstas teismui, turi kiekvienu atveju patikrinti, ar savivartis yra suprojektuotas specialiai ir pirmiausia naudoti e magistralėje (kaip nemagistralinis), ar, priešingai, jis pirmiausia yra suprojektuotas naudoti viešuosiuose kietos dangos keliuose. Šiam tikslui, atsižvelgiant į visas atitinkamos transporto priemonės savybes, reikia nustatyti, ar ji turi esminių KN ir SS (tam tikros pozicijos) aiškinamosiose pastabose išvardytų požymių.

41 Todėl į pateiktą klausimą reikia atsakyti taip, kad KN 8704 10 subpozicija, pateikta Reglamento Nr. 2658/87 I priede, turi būti aiškinama taip, jog minėtoje subpozicijoje turi būti klasifikuojami savivarčiai, specialiai suprojektuoti pirmiausia kaip nemagistraliniai. Aplinkybė, kad savivarčiai dėl savo savybių gali prireikus važiuoti viešaisiais kietos dangos keliais, nėra kliūtis juos klasifikuoti kaip savivarčius šios subpozicijos prasme.

Dėl bylinėjimosi išlaidų

42 Kadangi šis procesas pagrindinės bylos šalims yra vienas iš etapų nacionalinio teismo nagrinėjamoje byloje, išlaidų klausimą turi spręsti prašymą dėl prejudicinio sprendimo pateikęs teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.

Remdamasis šiais motyvais, Teisingumo Teismas (penktoji kolegija) nusprendžia:

Kombinuotosios nomenklatūros 8704 10 subpozicija, pateikta 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo, iš dalies pakeisto 1998 m. spalio 26 d. Komisijos reglamentu (EB) Nr. 2261/98, I priede, turi būti aiškinama taip, kad minėtoje subpozicijoje turi būti klasifikuojami savivarčiai, specialiai suprojektuoti pirmiausia kaip nemagistraliniai. Aplinkybė, kad savivarčiai dėl savo savybių gali prireikus važiuoti viešaisiais kietos dangos keliais, nėra kliūtis juos klasifikuoti kaip savivarčius šios subpozicijos prasme.

Parašai.